SKRIFTLIG FORESPØRGSEL P-0673/01

af Antonios Trakatellis (PPE-DE) til Kommissionen

(26. februar 2001)

Om: Definitiv afgørelse vedrørende Thessalonikis metro

Kommissionen erklærede i sit svar på min forespørgsel om metroen i Thessaloniki (H-0513/00)(1), at dens tjenestegrene havde afsluttet behandlingen af den anden klage i denne sag, og at de nu var i færd med at overveje, hvilke foranstaltninger de ville træffe, og i juli erklærede Kommissionen i sit svar på en anden af mine forespørgsler (H-0566/00)(2), at den stadig var i færd med at undersøge de foranstaltninger, der skulle træffes, hvad angår de forskellige aspekter af den offentlige kontrakt. I sit seneste svar af december 2000 (H-0875/00)(3) oplyste Kommissionen, at den gjorde sit arbejde så hurtigt, omhyggeligt og nøjagtigt som muligt, men ikke desto mindre verserer den anden klage over Kommissionen stadigvæk, og endnu har Kommissionen ikke redegjort for eller formuleret sit endelige standpunkt i denne sag.

Der er nu gået ti måneder, siden Kommissionen svarede mig, at den havde afsluttet sine undersøgelser, og Ombudsmanden har allerede i sin endelige rapport kritiseret Kommissionen for dårlig forvaltning i forbindelse med den første klage, men hvornår vil den endelige afgørelse i forbindelse med den anden klage blive truffet, idet der efter min mening er tale om endnu et tilfælde af dårlig forvaltning på grund af de tidsrøvende procedurer, som har medført, at sagen vedrørende metroen er gået totalt i stå, selvom denne metro dog er så overordentlig nødvendig for byen?

(1) Skriftlig besvarelse af 13.6.2000.

(2) Skriftlig besvarelse af 5.7.2000.

(3) Mundtlig besvarelse af 13.12.2000.

Svar afgivet på Kommissionens vegne af Frederik Bolkestein

(6. april 2001)

Kommissionen erklærede i sit svar på det ærede medlems spørgsmål H-875/00 til spørgetiden under Parlamentets mødeperiode i december 2000, at den anden klage vedrørende den offentlige kontrakt for anlæg og drift af Thessalonikis metro indeholder beskyldninger om overtrædelse af bestemmelserne om fællesskabsstøtte og om tildeling af offentlige kontrakter.

Det fremgik endvidere af svaret, at eftersom den græske regering åbenbart ikke var enig med kontrahenten om alle betingelserne vedrørende finansieringen af projektet, havde Kommissionen endnu ikke fået forelagt en underretning i henhold til EF-traktatens artikel 88, stk. 3, (tidl. artikel 93). Da situationen endnu ikke har ændret sig, er Kommissionen stadig ikke i stand til at undersøge alle sagens akter og tage en endelig beslutning, hvad angår klagen. I henhold til de oplysninger, Kommissionen råder over, har den græske regering endnu ikke truffet nogen endelig beslutning med hensyn til godkendelse af den nye finansieringsplan. I januar 2001 kontaktede de græske myndigheder Kommissionen, da den pågældende kontrakt om tildeling af arbejdet muligvis vil blive ændret som følge af forhandlinger med kontrahenten. Under disse omstændigheder er der ingen mening i at træffe forhastede konklusioner på basis af forhold vedrørende alle aspekter af sagen, som sandsynligvis vil blive ændret i den nærmeste fremtid.

Det er Kommissionens opgave at analysere disse oplysninger og tage dem med i sine betragtninger. Førend Kommissionen kan tage nogen beslutninger om dette anliggende, må den være i stand til at danne sig et endeligt overblik over alle de relevante juridiske aspekter af sagen.

I Ombudsmandens seneste rapport, som det ærede medlem henviser til, står der ikke noget om, at Kommissionen skulle have udvist dårlig forvaltning med hensyn til tidsfaktoren, tværtimod erkendte man, at sådanne procedurer nødvendigvis er meget tidkrævende.